Rasmus Prehn (S), 2008-04-24:
Fra socialdemokratisk side vender vi os som nævnt under behandlingen af det foregående lovforslag generelt imod regeringens tendens til at styre med kontrol og mistillid frem for med tillid og frihed.
Derfor tager Socialdemokratiet også afstand fra den straffeekspedition over for kommunerne, der ligger i dette lovforslag.
Lovforslaget her er et betydeligt angreb på det lokale demokrati.
Socialdemokratiet er meget bekymret for, at disse individuelle sanktionsmekanismer vil blive helt vilkårlige og med tiden føre til en langsom, men sikker ende på det kommunale selvstyre, for realiteten bliver jo i sidste ende, at det bliver staten, der i de enkelte tilfælde kommer til at bestemme kommunernes udgiftsniveau helt ned på den enkelte kommune.
Som Kommunernes Landsforening skriver i sit høringsnotat, vil det ikke mindst blandt de kommuner, der gennem de seneste mange år har holdt deres skatter i ro, virke urimeligt og uretfærdigt, at de nu fremadrettet har større risiko for at blive straffet, end de ville have haft, hvis de tidligere havde sat skatten op og dermed sikret sig et bedre udgangspunkt.
Fra socialdemokratisk side stemmer vi imod dette lovforslag.
Kommunerne og KL skal have en reel mulighed for at udvikle procedurer og metoder til en bedre samlet aftaleoverholdelse, end det har været tilfældet i 2008.
Jeg vil holde fast i det med aftalen.
For at være helt sikre, så har vi simpelt hen gjort det fra Socialdemokratiets side, at vi har stillet et spørgsmål igennem Finansudvalget, hvori vi har spurgt: Er der noget anlægsloft?
Så man er altså løbet fra en aftale, det er jo det, der er sagen.
Man har indgået en aftale, hvor der ikke var noget loft over anlægsudgifterne, og så finder man lige pludselig på det.
Det er jo det, jeg sådan set synes er kernen, nemlig at man har et system, hvor man siger at det er vigtigt, at man overholder aftaler, men det er åbenbart kun kommunerne, der skal overholde den aftale, regeringen behøver ikke at overholde sine aftaler.
Det er det.
Og så med hensyn til overophedning og andet er det jo i øvrigt en kendt sag, at det altså begynder at klinge lidt af, og hvis det er sådan, at man bremser fuldstændig op ude i kommunerne - vi taler om, at f.eks. Aalborg og Århus Kommune flytter 40 pct. af deres anlægsbudgetter - så risikerer vi sådan set at sparke en negativ udvikling i gang i forhold til, hvad kommunerne har af mulighed for at gennemføre de anlægsprojekter, de allerede har været ude og love borgerne.
Jeg skal selvfølgelig undlade at kommentere det virkelig barske angreb, der var på Socialdemokratiet.
Jeg synes, det var lidt upassende og uden sammenhæng med det her lovforslag, men jeg vil kommentere det, ministeren har sagt om lovforslaget her og også om hele pakken af forslag.
Ministeren snakker om, at Socialdemokratiet åbenbart har blind tillid.
Det synes jeg sådan set ikke at vi har i Socialdemokratiet.
Når man kigger på, hvordan kommunerne har udfyldt deres rolle over de seneste mange år, så synes jeg faktisk, de har haft en meget tillidsvækkende adfærd.
Så er det rigtigt, at der har været problemer i 2008, men hvis man kigger på det over en længere periode, synes jeg faktisk, de har været enormt gode til at overholde de aftaler, der har været.
Så vil jeg sige, at når ministeren taler så meget om de her ligeværdige aftaler, hvor er det så, det der ligeværd kommer ind?
Sådan som jeg læser de forslag, der ligger her, så er det kun regeringen, der har sanktioner.
Altså, man forestiller sig et skrivebord, hvor ministeren sidder med en pistol ved siden af sig, og på den anden side sidder der så nogle, der skal indgå en aftale.
Det er jo ikke særlig ligeværdigt.
Hvilke sanktioner er det, kommunerne har over for regeringen, når regeringen f.eks. løber fra aftalen om anlægsloftet?
Det er jo en oplevelse, kommunerne har.
Venstremanden Erik Fabrin, borgmester og formand for KL, har jo sagt, at det er et aftalebrud, at man lægger et anlægsloft, selv om man ikke havde skrevet det ind i kommuneaftalen.
Jamen altså, hvilken sanktion har kommunerne så over for regeringen, når den løber fra en aftale?